11. ฐานะการเงินและผลการดำเนินงาน

1.  งบการเงิน

    (ก) สรุปรายงานการสอบบัญชี ในระยะ 3 ปีที่ผ่านมา ปรากฎตามเอกสารแนบ 2

    (ข) ตารางสรุปงบการเงินรวม ในระยะ 3 ปีที่ผ่านมา ปรากฎตามเอกสารแนบ 3, 4, 5,
    6

(ค) อัตราส่วนทางการเงินที่สำคัญ ของบริษัท และบริษัทย่อย ปรากฎตามเอกสารแนบ 7

(2) คำอธิบายและการวิเคราะห์ของฝ่ายจัดการ (Management Discussion and Analysis)

1. ผลการปฏิบัติตามแผนการดำเนินธุรกิจ

แผนการดำเนินธุรกิจของบริษัทที่บริษัทฯ ไปลงทุนตามที่ได้เปิดเผยอย่างต่อเนื่องนั้น
ในส่วนของธุรกิจในประเทศไทยเกี่ยวกับพลังงาน ซึ่งบริษัทฯ ลงทุนในบริษัท ราชบุรีเพาเวอร์ จำกัด
จำนวน 732.5 ล้านบาท หรือสัดส่วนการลงทุนร้อยละ 10 ของทุนจดทะเบียน โดยมีกำลังการผลิต
1,400 เมกะวัตต์ ซึ่งเป็นไปตามแผนงาน ทั้งนี้ได้ดำเนินธุรกิจเชิงพาณิชย์เต็มปี 2552 แล้ว
และสามารถจ่ายเงินปันผลให้กับบริษัทฯ ในปี 2553 แล้วเป็นปีแรก
ซึ่งจะกล่าวรายละเอียดในส่วนของรายได้อื่น หัวข้อเงินปันผลรับ
ทั้งนี้ทางด้านการดำเนินธุรกิจเป็นไปตามแผนงาน แต่ถ้าหากต่อไปในอนาคต มาตรฐานการบัญชี
หัวข้อการตีความของธุรกิจสัมปทานหรือบริการ
มีผลบังคับใช้อาจมีผลกระทบต่อตัวเลขกำไรทางบัญชีในปีแรกๆ อาจลดลง
ซึ่งจะส่งผลให้เงินปันผลที่บริษัทฯ จะได้รับอาจลดลงตามไปด้วย

ในส่วนของธุรกิจต่างประเทศ ที่บริษัทฯ ได้ลงทุนนั้น โครงการในประเทศเวียตนาม คือ
กองทุนรวมเพื่อพัฒนาธุรกิจอสังหาริมทรัพย์ ชื่อ Ban Yan Tree Indochina Hospitality
Fund L.P. นั้น บริษัทฯ ยังชำระเงินลงทุนไม่ครบ ณ สิ้นปี 2553
เงินทุนที่ได้ชำระแล้วเทียบเป็นสกุลบาท คือ 65.055 ล้านบาท ซึ่งบริษัทฯ
จะชำระตามงวดที่ผู้บริหารโครงการแจ้งเรียกชำระ
และขณะนี้ยังอยู่ในระหว่างการก่อสร้างธุรกิจอสังหาริมทรัพย์ ซึ่งคาดว่าจะเป็นไปตามแผนงาน
โดยโครงการแรกกำหนดจะสร้างเสร็จ ประมาณปี พ.ศ 2555 นอกจากนี้ ธุรกิจอสังหา -ริมทรัพย์
ที่บริษัทฯ ลงทุนในประเทศจีน ที่เมือง Jiashan ซึ่งบริษัทฯ
และบริษัทย่อยได้ลงทุนเทียบเป็นสกุลบาทเท่ากับ 677 ล้านบาท หรือสัดส่วนการลงทุนร้อยละ 49 นั้น
ขณะนี้โครงการระยะที่ 1 ก่อสร้างเสร็จแล้ว คาดว่าจะขายได้หมดภายในปี 2554 นี้

2. ผลการดำเนินงาน

  ภาพรวมของผลการดำเนินงาน

  ในรอบปี 2553 ผลการดำเนินงานตามงบการเงินเฉพาะกิจการของบริษัทฯ
  ซึ่งคำนวณตามวิธีราคาทุน มีกำไรสุทธิ 1,312.58 ล้านบาท เพิ่มขึ้น 537.91 ล้านบาท
  หรือร้อยละ 69.44 เมื่อเทียบกับปี 2552 ซึ่งมีกำไรสุทธิ 774.67 ล้านบาท สาเหตุหลักมาจาก
  บริษัทฯ ได้รับเงินปันผลเพิ่มขึ้น 121 ล้านบาท
  และจากการบันทึกบัญชีโอนกลับรายการขาดทุนจากการด้อยค่าของที่ดิน อาคาร และอุปกรณ์
  และโอนกลับรายการขาดทุนจากการด้อยค่าของเงินลงทุน รวม 258 ล้านบาท เนื่องจากบริษัทฯ
  จะมีการเปลี่ยนประเภทธุรกิจของเขตศรีราชา ข้อบ่งชี้การด้อยค่าทางบัญชีในอดีตจึงหมดไป
  นอกจากนี้ ดอกเบี้ยจ่ายน้อยลงประมาณ 28 ล้านบาท เนื่องจากบริษัทฯ
  มีสภาพคล่องส่วนเกินจึงชำระหนี้ระยะยาวก่อนครบกำหนด ทั้งนี้ กำไรสุทธิในส่วนของบริษัทฯ
  ตามงบการเงินเฉพาะกิจการ จะไม่เท่ากับกำไรสุทธิตามงบการเงินรวม
  เนื่องจากมาตรฐานการบัญชีมีการเปลี่ยนแปลงให้งบการเงินเฉพาะกิจการแสดงวิธีราคาทุน
  แต่งบการเงินรวมให้คำนวณกำไรสุทธิตามวิธีส่วนได้เสีย โดยผลการดำเนินงานของบริษัทฯ
  และบริษัทย่อย ตามงบการเงินรวมในปี 2553 มีกำไรสุทธิส่วนที่เป็นของบริษัทฯ จำนวนเงิน
  1,823.83 ล้านบาท เพิ่มขึ้น 841.57 ล้านบาท หรือร้อยละ 85.68 เมื่อเทียบกับปี 2552
  ซึ่งมีกำไรสุทธิ 982.26 ล้านบาท
  สาเหตุหลักของการเปลี่ยนแปลงผลการดำเนินงานตามงบการเงินรวมได้รับผลกระทบอันเกิดจากปัจจัยสำคัญดังนี้

  2.1 เป้าหมายของหน่วยงานภาครัฐของต่างประเทศ

ตามที่บริษัทฯ มีเงินลงทุนในธุรกิจพลังงานในประเทศจีน
ซึ่งเป็นประเภทผลิตและขายกระแสไฟฟ้าและไอน้ำ เนื่องด้วยเป็นธุรกิจประเภทสาธารณูปโภค
แม้ว่าในระยะหลังทางการมีสูตรให้คำนวณราคาขายไฟฟ้าอิงสัดส่วนกับต้นทุนราคาถ่านหินซึ่งเป็นวัตถุดิบหลักแล้วก็ตาม
ปี 2553 การปรับราคาขายไฟฟ้าต้องได้รับการอนุมัติจากทางการ แต่ในปี 2553
ถ่านหินขึ้นราคาเมื่อเทียบกับปี 2552 ทางการยังไม่อนุมัติให้ขึ้นราคาขายไฟฟ้า
ทำให้กำไรในช่วงดังกล่าวลดน้อยลง
จึงส่งผลกระทบให้การรับรู้ส่วนแบ่งกำไรจากเงินลงทุนในบริษัทร่วมตามวิธีส่วนได้เสียในงบการเงินของธุรกิจส่วนนี้ลดน้อยตามลงไปด้วย
แต่ในส่วนของราคาขายไอน้ำ บริษัทฯ สามารถคำนวณปรับราคากับลูกค้าโดยตรงได้

2.2 ความผันผวนจากราคาหลักทรัพย์ในตลาดรองของต่างประเทศ

จากการที่บริษัทฯ มีธุรกิจลงทุนในหลักทรัพย์ในความต้องการของตลาดในต่างประเทศ
ตามมาตรฐานการบัญชีจะต้องตีราคาตลาดของหลักทรัพย์คงเหลืออยู่ ณ วันสิ้นงวดบัญชี
ให้เท่ากับราคาตลาดของหลักทรัพย์วันนั้นๆ
และจะต้องรับรู้กำไรหรือขาดทุนที่ยังไม่เกิดขึ้นจริงจากการตีราคาตลาดดังกล่าวในงบกำไรขาดทุน
ดังนั้นแม้ว่าบริษัทฯ มีหลักทรัพย์ที่ยังไม่ได้ขาย และยังไม่เกิดกำไรหรือขาดทุนจริง บริษัทฯ
ก็ต้องรับรู้ส่วนต่างระหว่างราคาทุน และราคาตลาดของหลักทรัพย์ ณ ทุกวันสิ้นงวดบัญชี
เห็นได้ว่าถ้าหากราคาหลักทรัพย์ในตลาดรองในต่างประเทศมีความผันผวนมากเท่าใด
การรับรู้ส่วนต่างดังกล่าวก็มีมากขึ้นเท่านั้น อย่างไรก็ตาม บริษัทฯ
มีนโยบายลงทุนในธุรกิจที่มีปัจจัยพื้นฐานดี และคาดว่าจะได้รับผลตอบแทนที่เหมาะสม

 2.3 อัตราแลกเปลี่ยนเงินตราต่างประเทศ

ตามที่บริษัทฯ มีธุรกิจส่งออกสินค้าไปขายยังต่างประเทศ
ถ้าอัตราแลกเปลี่ยนของสกุลเงินบาทแข็งค่าขึ้นเมื่อเทียบสกุลเงินตราต่างประเทศ
จำนวนเงินบาทที่จะได้รับจากการรับชำระค่าสินค้าหรือบริการย่อมลดน้อยลง ในปี 2553
อัตราแลกเปลี่ยนระหว่างสกุลเงินบาทแข็งค่าขึ้นมากเมื่อเทียบกับสกุลเงินดอลล่าร์สหรัฐอเมริกาและ
เมื่อเทียบกับสิ้นปี 2552
ทำให้จำนวนบาทที่ได้รับจากการขายสินค้าส่งออกได้ในจำนวนลดน้อยลงแม้ว่าจะขายในราคาเดียวกันในสกุลดอลล่าร์สหรัฐฯ
ถึงแม้ว่าปริมาณการขายของปี 2553 มากกว่าสิ้นปี 2552 แต่จำนวนเงินค่าขายเพิ่มขึ้นไม่มากนัก

2.4 ความผันผวนของราคาวัตถุดิบ

บริษัทฯ มีเงินลงทุนในธุรกิจยางยืด ยางทอ ยางถัก ในบริษัทย่อย
ที่เป็นผลิตภัณฑ์ที่ผลิตจากยางธรรมชาติ ซึ่งมีความผันผวนด้านราคา ในปี 2553
ราคายางพารามีราคาสูงขึ้นต่อเนื่องตลอดอย่างมาก เมื่อเทียบกับปี 2552
แต่ราคาขายมีการเจรจาล่วงหน้าตามสภาวะการณ์ในแต่ละขณะ
เมื่อราคายางสูงขึ้นต่อเนื่องทำให้ต้นทุนสูงตามไปด้วย กำไรจึงลดลงตามด้วยอย่างมาก ฉะนั้น
ความผันผวนของราคายางพารา มีผลทำให้เพิ่มหรือลดกำไรในบริษัทย่อย
อันมีผลต่อเงินปันผลรับที่บริษัทฯ จะได้รับด้วย

2.5 การตลาดและการแข่งขัน

ตามที่ทราบกันดีว่า ภายใต้สถานการณ์เศรษฐกิจปัจจุบัน มีการเปลี่ยนรูปแบบการตลาด
และการแข่งขันทวีความรุนแรงขึ้นตลอด เมื่อสินค้าใดอุปทานมีมากกว่าอุปสงค์
จะไม่สามารถขึ้นราคาขายได้ แม้ว่าต้นทุนขายจะเพิ่มขึ้นตลอด ดังนั้น บริษัทฯ
จึงจำเป็นต้องปรับกลยุทธ์เพื่อให้ธุรกิจอยู่รอดได้ด้วยการมุ่งสู่สินค้าเฉพาะเจาะจง
และมีกำไรในบางประเภทธุรกิจ เช่นธุรกิจสิ่งทอ เป็นต้น
ทำให้ผลการดำเนินงานส่วนหนึ่งของธุรกิจสิ่งทอมีกำไรเพิ่มขึ้น

ในส่วนของปัจจัยอื่นที่ทำให้กำไรเพิ่มไม่ไช่เป็นผลกระทบจากเหตุการณ์ภายนอก

3. ผลการดำเนินงานที่ผ่านมาของกลุ่มธุรกิจ

  3.1 รายได้จากการขายหรือบริการ

บริษัทฯ มีรายได้จากการขายหรือบริการในปี 2553 เท่ากับ 10,141.09 ล้านบาท เพิ่มขึ้น
1,523.53 ล้านบาท เมื่อเทียบกับปี 2552 ซึ่งมีจำนวน 8,617.56 ล้านบาท เนื่องจาก
ปริมาณการขายที่เพิ่มขึ้นของธุรกิจหลักในธุรกิจสิ่งทอ พลาสติก ยาง และโลหะ ธุรกิจคอมพิวเตอร์
และชิ้นส่วนอิเล็กทรอนิกส์ ซึ่งสภาวะเศรษฐกิจโดยรวมดีขึ้นจึงได้รับคำสั่งซื้อเพิ่มขึ้น

  3.2 รายได้อื่น

นอกจากรายได้จากการขายหรือบริการของบริษัทฯ ข้างต้น
ยังมีรายได้อื่นซึ่งบางส่วนมาจากธุรกิจลงทุน ในปี 2553 บริษัทฯ มีรายได้อื่นรวม 1,428.75
ล้านบาท เพิ่มขึ้น 711.18 ล้านบาท เมื่อเทียบกับปี 2552 ซึ่งมีรายได้อื่นรวม 717.57 ล้านบาท
สัดส่วนที่เพิ่มขึ้นคิดเป็น 4.66 % ของสัดส่วนรายได้รวม ซึ่งมีสาเหตุหลักจาก

3.2.1 มีกำไรจากการจำหน่ายที่ดิน อาคาร และอุปกรณ์ เพิ่มขึ้น 535.03 ล้านบาท
เกือบทั้งหมดเป็นกำไรจากการจำหน่ายที่ดินบางส่วนของบริษัทย่อย ชื่อ บริษัท
ยูเนี่ยนอุตสาหกรรมสิ่งทอ จำกัด (มหาชน) (UT) ซึ่งเป็นรายได้อื่นๆ ที่เกิดขึ้นครั้งเดียว

3.2.2 เงินปันผลรับเพิ่มขึ้น 238.75 ล้านบาท สาเหตุหลักเนื่องจากบริษัทฯ
ได้รับเงินปันผลจากเงินลงทุนในบริษัท ราชบุรีเพาเวอร์ จำกัด
ซึ่งเป็นธุรกิจพลังงานในประเทศไทยเป็นปีแรก แบ่งเป็นเงินปันผลประจำปี 180 ล้านบาท
และเงินปันผลระหว่างกาลปี 2553 จำนวน 110 ล้านบาท

3.2.3 มีรายการกำไรจากการจำหน่ายเงินลงทุนตามวิธีส่วนได้เสีย ในปี 2553 จำนวน 91.75
ล้านบาทเนื่องจากการขายเงินลงทุนใน Jiyang –Union Cogeneration Co.,Ltd.
ในประเทศจีน และมีการรับรู้กำไรตามวิธีส่วนได้เสีย

3.2.4 รายการรายได้ค่าเช่ารับเพิ่มขึ้น 13.4 ล้านบาท
ส่วนใหญ่เป็นค่าเช่ารับที่บริษัทย่อยในประเทศจีนและฮ่องกงได้รับในปี 2553 เป็นปีแรก

3.2.5 รายได้อื่นๆ ซึ่งเพิ่มขึ้น 82.94 ล้านบาท จากปีที่ผ่านมา
เป็นรายการกำไรจากอัตราแลกเปลี่ยนเพิ่มขึ้น75.63 ล้านบาท ซึ่งมาจากธุรกิจสิ่งทอ
และธุรกิจยางและโลหะ ที่ธุรกรรมการขายส่วนหนึ่งมีการขายส่งออกไปต่างประเทศ
และมีการทำสัญญาซื้อขายเงินตราต่างประเทศล่วงหน้า เพื่อป้องกันความเสี่ยงไว้
จึงมีผลต่างกำไรส่วนนี้เพิ่มขึ้น

3.2.6 ในปีนี้ไม่มีรายการกำไรที่ยังไม่เกิดขึ้นจริงจากการปรับมูลค่าเงินลงทุนตามราคาตลาด ณ
สิ้นปี
2553หากแต่เป็นตัวเลขขาดทุนที่ยังไม่เกิดขึ้นจริงของการปรับมูลค่าเงินลงทุนเพื่อค้าของหลักทรัพย์ต่างประเทศ
จำนวน 3.12 ล้านบาท ในขณะที่ปีที่ผ่านมามีการบันทึกกำไรจากการนี้ 250.18 ล้านบาท
จึงเกิดผลต่างจำนวนดังกล่าว

3.3 ต้นทุนและค่าใช้จ่ายในการขายและบริหาร

ในปี 2553 บริษัทฯ และบริษัทย่อย มีต้นทุนขายและบริการจำนวน 8,647.08 ล้านบาท เพิ่มขึ้น
1,511.39 ล้านบาท เมื่อเทียบกับปี 2552 ซึ่งมีต้นทุนขายและบริการจำนวน 7,135.69 ล้านบาท
สาเหตุที่ต้นทุนเพิ่มเนื่องจากยอดขายและบริการเพิ่มขึ้น
แต่สัดส่วนของต้นทุนขายเพิ่มมากกว่าเป็นเพราะปี 2553 ต้นทุนวัตถุดิบสูงขึ้น
แต่ราคาขายเพิ่มขึ้นในสัดส่วนที่น้อยกว่าต้นทุนที่เพิ่มขึ้น

ค่าใช้จ่ายในการขายและบริหาร ของปี 2553 มีจำนวน 1,057.37 ล้านบาท ลดลง 71.83
ล้านบาท เมื่อเทียบกับปี 2552 ซึ่งมีจำนวน 1,129.20 ล้านบาท
จำนวนที่ลดลงสุทธิจากค่าใช้จ่ายในการขายเพิ่มขึ้น 39.31 ล้านบาท
แต่ค่าใช้จ่ายในการบริหารลดลง 109.49 ล้านบาท และค่าตอบแทนผู้บริหารลดลง 1.64 ล้านบาท
การที่ค่าใช้จ่ายในการขายเพิ่มขึ้นนั้น สัมพันธ์กับยอดขายของแต่ละบริษัทย่อยที่เพิ่มขึ้นนั้นๆ
ในธุรกิจสิ่งทอ พลาสติก และคอมพิวเตอร์ในส่วนของค่าใช้จ่ายในการบริหารลดลง 109.49
ล้านบาทนั้น
สาเหตุหลักจากค่าเสื่อมราคาลดลงเนื่องจากมีรายการสินทรัพย์ที่ตัดค่าเสื่อมราคาครบแล้วจำนวนหนึ่ง
และค่าใช้จ่ายด้านการพนักงานลดลงเนื่องจากมีพนักงานที่ครบเกษียณแล้วอีกจำนวนหนึ่ง

3.4 กำไร

รอบปี 2553 บริษัทฯ และบริษัทย่อยมีกำไรขั้นต้น 1,494.02 ล้านบาท เพิ่มขึ้น 12.14 ล้านบาท
เมื่อเทียบกับปี 2552 ที่มีกำไรขั้นต้น 1,481.87 ล้านบาท อัตรากำไรขั้นต้นของปี 2553 เท่ากับ
14.73 % ซึ่งน้อยกว่าปี 2552 ซึ่งเท่ากับ 17.20 % สาเหตุที่จำนวนเงินกำไรขั้นต้นมากกว่าปี
2552 แต่อัตรากำไรขั้นต้นลดลง เพราะปริมาณการขายเพิ่มขึ้น
แต่จำนวนเงินที่ได้รับจากการขายไม่ได้เพิ่มตามสัดส่วนของปริมาณการขายที่เพิ่มขึ้น
เนื่องจากบางผลิตภัณฑ์ ราคาขายต่อหน่วยลดลง อีกปัจจัยหนึ่งคือ
เงินบาทที่ได้รับจากการขายส่งออกลดลงซึ่งเป็นผลจากเงินสกุลบาทแข็งค่าขึ้นตลอดปี 2553
ประกอบกับธุรกิจยางยืดมีต้นทุนขายเพิ่มขึ้นมาก เพราะราคายางพาราเพิ่มขึ้นต่อเนื่องมากกว่าเท่าตัว
เมื่อเทียบกับปี 2552

ในส่วนของกำไรจากการดำเนินงาน บริษัทฯ
และบริษัทย่อยมีอัตรากำไรจากการดำเนินงานคำนวณตามวิธีส่วนได้เสียต่อรายได้รวมเท่ากับ 22.09
% เพิ่มขึ้น 6.71 % เมื่อเทียบกับปี 2552 ซึ่งเท่ากับ 15.38 % ทั้งนี้เกิดจากกำไรตามธุรกิจปกติ
และกำไรพิเศษที่เกิดขึ้นเพียงครั้งเดียว ประกอบด้วย เงินปันผลรับเพิ่มขึ้น 238.75 ล้านบาท
หรือเพิ่ม 1.83 % ของรายได้รวม ซึ่งได้กล่าวรายละเอียดไว้แล้วข้างต้นในหัวข้อรายได้อื่น
และมีรายการค่าใช้จ่ายในการบริหารลดลง 109.49 ล้านบาท หรือลดลง 2.58 % ของรายได้รวม
นอกจากนี้มีการโอนกลับรายการขาดทุนจากการด้อยค่าของที่ดิน อาคาร และอุปกรณ์ 180.99
ล้านบาท หรือ 1.48 % ของรายได้รวม เนื่องจากสาขาศรีราชาของบริษัทฯ
จะมีการเปลี่ยนประเภทธุรกิจจากการรับจ้างผลิตมาเป็นให้เช่าทรัพย์สิน
ข้อบ่งชี้การด้อยค่าในอดีตจึงหมดไป ทำให้ต้องปรับปรุงกลับรายการขาดทุนดังกล่าว
เสมือนเพิ่มรายได้ของปี 2553 ในส่วนของการรับรู้ส่วนแบ่งกำไรจากเงินลงทุนในบริษัทร่วม ปี
2553 มีสัดส่วนลดลง 2.81 % ของรายได้รวม หรือลดลง 159.54 ล้านบาท
ซึ่งส่วนใหญ่เกิดจากกำไรจากการดำเนินงานของธุรกิจพลังงาน (ผลิตไฟฟ้า)
ในประเทศจีนมีกำไรลดลง เนื่องจากต้นทุนถ่านหินซึ่งเป็นวัตถุดิบหลักมีราคาสูงขึ้น
ในส่วนของกำไรพิเศษที่เกิดขึ้นครั้งเดียวนั้น
เกือบทั้งหมดคือรายการกำไรจากการจำหน่ายที่ดินบางส่วนของบริษัทย่อย ชื่อ บริษัท
ยูเนี่ยนอุตสาหกรรมสิ่งทอ จำกัด (มหาชน) มีกำไร 548 ล้านบาท
เป็นสาเหตุให้รายการกำไรจากการจำหน่ายที่ดิน อาคาร และอุปกรณ์ ของปี 2553 เพิ่มขึ้น
535.04 ล้านบาท หรือเพิ่มขึ้น 4.50 % ของรายได้รวม

เรื่องอัตราส่วนกำไรสุทธิต่อรายได้รวมของปี 2553 เท่ากับ 18.82 % เพิ่มขึ้น 6.59 %
เมื่อเทียบกับปี 2552 ซึ่งเท่ากับ 12.23 %
ทั้งนี้เป็นผลมาจากการเพิ่มขึ้นของกำไรจากการดำเนินงานที่กล่าวข้างต้น
หักด้วยสัดส่วนของค่าใช้จ่ายทางการเงิน 0.55 % และสัดส่วนของภาษีเงินได้นิติบุคคล 2.72 % ปี
2553 สัดส่วนของค่าใช้จ่ายทางการเงินลดลง เนื่องจากบริษัทฯ
มีสภาพคล่องส่วนเกินจึงนำไปชำระหนี้เงินกู้ระยะยาวก่อนกำหนด ดอกเบี้ยจ่ายจึงลดลง
เรื่องสัดส่วนภาษีเงินได้นิติบุคคลเพิ่มขึ้นเล็กน้อย เนื่องจากกำไรสุทธิที่ต้องคำนวณภาษีเงินได้นิติบุคคล
เพิ่มขึ้นตามที่กล่าวข้างต้น
เมื่อคำนวณการแบ่งปันกำไรสุทธิมีส่วนที่เป็นของผู้ถือหุ้นส่วนน้อยของบริษัทย่อย
คิดเป็นสัดส่วนกำไรสุทธิต่อรายได้รวมเท่ากับ 3.05 %
จึงเหลือเป็นกำไรสุทธิส่วนที่เป็นของผู้ถือหุ้นของบริษัทฯ ในปี2553 สัดส่วนเท่ากับ 15.76 %
เมื่อเทียบกับรายได้รวม

อัตราผลตอบแทนต่อส่วนของผู้ถือหุ้น ปี 2553 เท่ากับ 13.08 % ในขณะที่ปี 2552 เท่ากับ 7.35 %
เพิ่มขึ้น 5.73 % สาเหตุหลักเนื่องจากกำไรสุทธิปี 2553 เพิ่มขึ้น ตามที่ได้กล่าวไว้ข้างต้น
ในเรื่องกำไรจากการดำเนินงานและกำไรสุทธิ

ตามงบการเงินรวมของบริษัทฯ ปี 2553 มีกำไรสุทธิส่วนที่เป็นของผู้ถือหุ้นของบริษัทฯ 1,823.83
ล้านบาท เมื่อเทียบกับเงินสดสุทธิจากกิจกรรมดำเนินงาน ซึ่งมีจำนวน 1,269.99 ล้านบาท
เงินสดสุทธิจากการดำเนินงานมีน้อยกว่ากำไรสุทธิ 553.83 ล้านบาท
เนื่องจากกำไรสุทธิรวมกำไรจากการขายที่ดิน อาคาร และอุปกรณ์ ของบริษัทฯ
และบริษัทย่อยทั้งหมด 597.08 ล้านบาท
และรวมรายการปรับปรุงโอนกลับรายการขาดทุนจากการด้อยค่าของที่ดิน อาคาร และอุปกรณ์
จำนวน 225.17 ล้านบาท ซึ่งไม่ได้จัดรวมอยู่ในกระแสเงินสดรับจากการดำเนินงาน
ดังนั้นถ้าหากคิดเปรียบเทียบเงินสดที่ได้จากการดำเนินงาน
เปรียบเทียบกับกำไรสุทธิซึ่งหักรายการทั้ง 2
ข้างต้นที่ไม่ได้รวมอยู่ในส่วนของกิจกรรมดำเนินงานแล้ว
จะเห็นได้ว่าเงินสดที่ได้จากการดำเนินงานไม่ได้น้อยกว่ากำไรสุทธิที่ได้จากการดำเนินงาน
แม้ว่าคำนวณสัดส่วนกระแสเงินสดจากการดำเนินงานเพิ่มขึ้น 1,269.99 ล้านบาท หรือ 0.70
เท่าของกำไรสุทธิก็ตาม ด้วยเหตุผลข้างต้นแสดงว่าบริษัทฯ มีสภาพคล่องในการดำเนินงานดี

3.5 อัตราผลตอบแทนต่อส่วนของผู้ถือหุ้น

ในปี 2553 ตามงบการเงินรวม ซึ่งมาตรฐานการบัญชีกำหนดให้คำนวณโดยวิธีส่วนได้เสีย
ซึ่งต้องรับรู้ส่วนแบ่งผลกำไร (ขาดทุน) จากบริษัทย่อยและบริษัทร่วม และอื่นๆ ดังนั้น บริษัทฯ
มีกำไรสุทธิส่วนที่เป็นของผู้ถือหุ้นของบริษัทฯ จำนวน 1,823.83 ล้านบาท คิดเป็นกำไรสุทธิต่อหุ้น
6.29 บาท (คำนวณโดยใช้จำนวนหุ้นสามัญถัวเฉลี่ยถ่วงน้ำหนักโดยหักจำนวนหุ้นของบริษัทฯ
ที่ถือโดยบริษัทย่อยแล้ว) มีอัตราผลตอบแทนต่อส่วนของผู้ถือหุ้น เฉลี่ยเท่ากับ 13.08 %
ซึ่งมากกว่าผลตอบแทนเมื่อเทียบกับอัตราดอกเบี้ยเงินฝากประจำของสถาบันการเงิน

ในปี 2553 บริษัทฯ มีกำไรสุทธิตามวิธีราคาทุน 1,312.58 ล้านบาท หรือมีกำไรต่อหุ้นเท่ากับ
4.38 บาท มากกว่าปี 2552 ซึ่งมีกำไรสุทธิจำนวน 774.67 ล้านบาท หรือกำไรสุทธิต่อหุ้นเท่ากับ
2.8 บาท สาเหตุหลักที่กำไรสุทธิตามวิธีราคาทุนของปี 2553 มากกว่าปี 2552 จำนวน 537.91
ล้านบาท คือได้รับเงินปันผลเพิ่ม 121.12 ล้านบาท
และมีการโอนกลับรายการขาดทุนจากการด้อยค่าของที่ดิน อาคาร และอุปกรณ์ จำนวน 151.67
ล้านบาทกลับรายการขาดทุนจากการด้อยค่าเงินลงทุน 106.72 ล้านบาท
ซึ่งเป็นส่วนหนึ่งของคำอธิบายหัวข้อกำไรตามงบการเงินรวมข้างต้นแล้ว อนึ่ง บริษัทฯ
มีนโยบายการจ่ายเงินปันผลในอัตราไม่น้อยกว่า 1 ใน 3
ของกำไรสุทธิตามวิธีราคาทุนหลังหักขาดทุนสะสม (ถ้ามี) ซึ่งจะคำนึงถึงสภาพคล่อง
และความจำเป็นในการใช้เงินของบริษัทฯ อย่างไรก็ตาม อัตราการจ่ายเงินปันผลให้กับผู้ถือหุ้น
ได้พิจารณาจ่ายในอัตราที่เหมาะสมอย่างสม่ำเสมอ ซึ่งรอบปีนี้ คณะกรรมการบริษัทฯ
ได้พิจารณาเมื่อวันที่ 24 มีนาคม 2554
ให้เสนอที่ประชุมผู้ถือหุ้นอนุมัติจ่ายเงินปันผลให้กับผู้ถือหุ้นในอัตรา 1.75 บาทต่อหุ้น หรือเทียบเท่ากับ
39.99 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท ฯ เทียบกับกำไรสุทธิต่อหุ้น ตามวิธีราคาทุน ปรากฏดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น (วิธีราคาทุน)

2552 1.50 2.58

2551 1.00 0.93

2550 1.25 0.92

2549 1.25 1.62

2548 1.25 1.85

4. ฐานะการเงิน

การเปลี่ยนแปลงฐานะการเงินของบริษัทฯ และบริษัทย่อย ตามงบการเงินรวมสรุปได้ดังนี้

4.1 สินทรัพย์ ณ วันที่ 31 ธันวาคม 2553 บริษัทฯ และบริษัทย่อยมีสินทรัพย์รวมเป็นจำนวนเงิน
19,037.39 ล้านบาท เพิ่มขึ้น 127.46 ล้านบาท หรือ 0.67 % เมื่อเทียบกับสิ้นปี 2552
ซึ่งมีจำนวน 18,909.93 ล้านบาท สรุปการเปลี่ยนแปลงที่มีสาระสำคัญ ดังนี้

(1) ส่วนประกอบของสินทรัพย์ คำนวณองค์ประกอบโดยเทียบสัดส่วนกับสินทรัพย์รวมของแต่ละปี โดย
ณ สิ้นปี 2553 องค์ประกอบที่สำคัญมี สินทรัพย์หมุนเวียน 29.49 % เงินลงทุน 48.64 % ที่ดิน
อาคาร และอุปกรณ์ สุทธิ 18.27 % และสินทรัพย์อื่นๆ 3.60 %
เมื่อเทียบการเปลี่ยนแปลงจากสัดส่วนขององค์ประกอบสินทรัพย์ของปี 2552
มีการเปลี่ยนแปลงที่สำคัญ คือ สินทรัพย์หมุนเวียนเพิ่มขึ้น 196.66 ล้านบาท หรือสัดส่วนเพิ่มขึ้น
0.84 % สาเหตุหลักเกิดจากรายการเงินสดและรายการเทียบเท่าเงินสดเพิ่มขึ้น 214.67 ล้านบาท
เนื่องจากบริษัทฯ มีสภาพคล่องส่วนเกินคงเหลือ จึงเป็นยอดเงินฝากธนาคาร ในขณะที่รายการ
เงินลงทุนชั่วคราว-สุทธิ ลดลง 127.85 ล้านบาท
และมีรายการลูกหนี้การค้าและสินค้าคงเหลือเพิ่มขึ้นเล็กน้อย ตามการขายที่เพิ่มขึ้นของปกติธุรกิจ

ส่วนของเงินลงทุนรวมลดลง 123.87 ล้านบาท หรือสัดส่วนลดลง 0.99 % เนื่องจากบริษัทฯ
มีการขายเงินลงทุนใน Jiyang–Union Cogeneration Co.,Ltd. ซึ่งเป็นบริษัทร่วม
เนื่องจากคาดว่าอัตราผลตอบแทนจากการลงทุนในอนาคตจะไม่คุ้มกับการลงทุน
ราคาทุนในงบการเงินรวมคือ 222.64 ล้านบาท
และมีกำไรจากการจำหน่ายเงินลงทุนตามวิธีส่วนได้เสียจำนวน 93.2 ล้านบาท
นอกจากนี้บริษัทย่อยมีการซื้อเงินลงทุนเพิ่มในบริษัทร่วม 1 แห่งชื่อ Ping Bian Yunnan Energy
Union Co.,Ltd. จำนวนเงินเทียบเป็นสกุลบาทเท่ากับ 68.13 ล้านบาท
ซึ่งดำเนินธุรกิจผลิตกระแสไฟฟ้าพลังน้ำ ในส่วนของเงินลงทุนอื่นๆ
มีการลงทุนเพิ่มในหลักทรัพย์ในความต้องการของตลาดทั้งในประเทศ และต่างประเทศ
โดยเลือกหลักทรัพย์ที่มีปัจจัยพื้นฐานดีเป็นเกณฑ์
ซึ่งสามารถดูรายละเอียดได้ในหมายเหตุประกอบงบการเงิน หมายเลข 13
เรื่องเงินลงทุนระยะยาวอื่น ส่วนของเงินลงทุนในหลักทรัพย์เผื่อขาย

นอกจากนี้ รายการที่ดิน อาคาร และอุปกรณ์ – สุทธิ มีจำนวนเพิ่มขึ้น 186.22 ล้านบาท
ซึ่งมีสาเหตุหลักจากการกลับรายการค่าเผื่อการด้อยค่าของที่ดิน อาคาร และอุปกรณ์ จำนวน
225.17 ล้านบาท เนื่องจากสาขา ศรีราชาของบริษัทฯ
จะมีการเปลี่ยนประเภทธุรกิจจากรับจ้างผลิตชิ้นส่วนคอมพิวเตอร์ เป็นให้เช่าทรัพย์สิน ดังนั้น
ทรัพย์สินที่เคยประเมินการด้อยค่าไว้ในอดีต ก็จะไม่ด้อยค่าอีกต่อไป
จึงต้องกลับรายการค่าเผื่อการด้อยค่าดังกล่าว

สินทรัพย์อื่นนอกเหนือจากที่กล่าวไว้ข้างต้น มีการเปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ วันที่ 31 ธันวาคม 2553 ยอดคงเหลือของลูกหนี้การค้าสุทธิมีจำนวนเงิน 1,538.44 ล้านบาท
เพิ่มขึ้น62.71 ล้านบาท เมื่อเทียบกับปีที่แล้วซึ่งมีจำนวน 1,475.73 ล้านบาท ทั้งนี้ เนื่องจากปี
2553 มียอดขายสินค้าและบริการเพิ่ม ดังนั้นลูกหนี้การค้าจึงเพิ่มขึ้นด้วย
แต่จำนวนลูกหนี้คงค้างส่วนใหญ่ยังไม่เกินกำหนดเวลาชำระหนี้ ข้อมูลระยะเวลาเก็บหนี้เฉลี่ยปี 2553
เท่ากับ 55 วัน ใกล้เคียงกับระยะเวลาการให้สินเชื่อของบริษัทฯ อย่างไรก็ตาม บริษัทฯ
ได้ทำการประเมินมูลค่าสุทธิที่คาดว่าจะได้รับชำระจากลูกหนี้การค้าที่ค้างชำระเกินกว่า 1 ปี
ซึ่งมีจำนวน 55.3 ล้านบาท บริษัทฯ
มีการบันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าอาจจะเรียกเก็บเงินไม่ได้เป็นจำนวนเงินประมาณ
32.9 ล้านบาท ซึ่งเทียบเป็นสัดส่วน 2.14 % ของลูกหนี้การค้ารวม บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน

สินค้าคงเหลือ ณ วันที่ 31 ธันวาคม 2553 มียอดสินค้าคงเหลือสุทธิ 1,226.7 ล้านบาท หรือ
6.44 % ของสินทรัพย์รวม มีจำนวนเพิ่มขึ้น 58 ล้านบาท เมื่อเทียบกับสิ้นปี 2552 ซึ่งมีจำนวน
1,168.7 ล้านบาท การที่สินค้าคงเหลือเพิ่มขึ้นเนื่องจากส่วนใหญ่เป็นสินค้าระหว่างทาง
ที่เตรียมไว้สำหรับเพื่อจะส่งมอบในต้นเดือน มกราคม 2554 บริษัทฯ
และบริษัทย่อยมีนโยบายให้มีระบบการควบคุมภายในเกี่ยวกับการตรวจนับสินค้าคงเหลืออย่างสม่ำเสมอ
และมีรายงานการวิเคราะห์อายุของสินค้าคงเหลือ เพื่อดำเนินการในส่วนที่เกี่ยวข้องต่อไป
ระหว่างปี 2553 มีการบันทึกค่าเผื่อการลดลงของมูลค่าสินค้าคงเหลือ สำหรับสินค้าเสื่อมสภาพ
หรือล้าสมัยจำนวน 8.07 ล้านบาท
ทำให้มียอดสะสมของค่าเผื่อการลดลงของมูลค่าสินค้าคงเหลือมีจำนวน 89.26 ล้านบาท ซึ่งคิดเป็น
6.78 % ของยอดรวมสินค้าคงเหลือ ทั้งนี้ บริษัทฯ และบริษัทย่อยประเมินว่า
จำนวนมูลค่าค่าเผื่อการลดลงของมูลค่าสินค้าคงเหลือดังกล่าว
มีความเหมาะสมไม่มากหรือน้อยเกินไป

รายการเงินลงทุนของบริษัทฯ และบริษัทย่อย ณ วันสิ้นปี 2553 มีจำนวนเงินสุทธิทั้งหมด 9,260.13
ล้านบาท หรือคิดเป็นสัดส่วน 48.64 % ของสินทรัพย์รวม ทั้งนี้จำนวนที่ลดลง 123.87 ล้านบาท
เมื่อเทียบกับปี 2552 นั้น เกิดจากทั้งรายการขายเงินลงทุนในบริษัทร่วม
และรายการซื้อเงินลงทุนระยะยาวอื่น และเงินลงทุนในหลักทรัพย์เผื่อขาย
ซึ่งได้กล่าวรายละเอียดไว้แล้วในหัวข้อส่วนประกอบของสินทรัพย์ อนึ่งเงินลงทุนของบริษัทฯ
แบ่งเป็นเงินลงทุนในประเทศและต่างประเทศ ซึ่งแสดงรายละเอียดชื่อเงินลงทุน และข้อมูลอื่นๆ
ที่เกี่ยวข้อง ไว้แล้วในหมายเหตุประกอบงบการเงินข้อ 11 ข้อ 12 และข้อ 13
โดยมีข้อมูลรายการเปลี่ยนแปลงเงินลงทุนที่เกิดขึ้นในรอบปี 2553 และปี 2552 ด้วย ที่ผ่านมา
บริษัทฯ มีการประเมินคุณภาพของเงินลงทุนอย่างสม่ำเสมอ
ตลอดจนมีการบันทึกค่าเผื่อการด้อยค่าของเงินลงทุนในบริษัทฯ
ที่มีสัญญาณความไม่แน่นอนในคุณภาพของสินทรัพย์ประเภทเงินลงทุน บริษัทฯ
เชื่อว่าจำนวนเงินที่ปรากฏในงบการเงินมีคุณภาพเหมาะสมซึ่งไม่แสดงในจำนวนเงินที่สูงเกินไป

4.2 สภาพคล่อง

4.2.1 งบกระแสเงินสด สำหรับปีสิ้นสุดวันที่ 31 ธันวาคม 2553 บริษัทฯ
และบริษัทย่อยมีกระแสเงินสดจากกิจกรรมดำเนินงาน 1,270 ล้านบาท มีเงินสดจากกิจกรรมลงทุน
884 ล้านบาท และใช้ไปในกิจกรรมจัดหาเงิน 1,874.95 ล้านบาท
ปรับด้วยยอดลดลงจากการแปลงค่างบการเงินที่เป็นเงินตราต่างประเทศจำนวน 64.41 ล้านบาท
รวมแล้วทั้งปีมีกระแสเงินสดเพิ่มขึ้น 214.66 ล้านบาท
เมื่อรวมกับเงินสดและรายการเทียบเท่าเงินสดต้นปี ยกมา 1,373.41 ล้านบาท
จึงคงเหลือเงินสดและรายการเทียบเท่าเงินสดปลายปี 2553 เท่ากับ 1,588.07 ล้านบาท

ระหว่างปี 2553 การที่บริษัทฯ และบริษัทย่อย มีกระแสเงินสดจากกิจกรรมดำเนินงาน 1,270
ล้านบาท ซึ่งน้อยกว่ากำไรจากการดำเนินงานก่อนการเปลี่ยนแปลงในสินทรัพย์ และหนี้สินดำเนินงาน
ที่มีจำนวน 1,450.51 ล้านบาท อยู่เป็นจำนวน 180.51 ล้านบาท นั้น
เนื่องจากมีลูกหนี้การค้าเพิ่มขึ้น 75.59 ล้านบาท มีการชำระดอกเบี้ย58.92 ล้านบาท
มีการจ่ายซื้อวัตถุดิบเพิ่มขึ้น 58.51 ล้านบาท บริษัทและบริษัทฯ ย่อย
มีเงินสดจากกิจกรรมดำเนินงานคิดเป็น 87.56 %
ของกำไรจากการดำเนินงานก่อนการเปลี่ยนแปลงในสินทรัพย์ และหนี้สินดำเนินงานนั้น
เห็นว่ามีสภาพคล่องในการดำเนินงานมาก สามารถใช้จ่ายในกิจกรรมดำเนินงานอย่างเพียงพอ

บริษัทฯ ได้รับเงินสุทธิจากกิจกรรมลงทุน 884 ล้านบาท สำหรับปี 2553
เกิดขึ้นจากมีเงินสดรับจากการจำหน่ายที่ดิน อาคาร และอุปกรณ์ 443 ล้านบาท
ได้เงินสดรับจากการจำหน่ายเงินลงทุน
ได้รับคืนเงินลงทุนจากการลดทุนและปิดกิจการของบริษัทย่อยรวม 1,193.37 ล้านบาท
ได้รับชำระจากลูกหนี้ค่าหุ้นของกิจการที่เกี่ยวข้องกันก่อนกำหนด 84 ล้านบาท ได้รับเงินปันผล 712
ล้านบาท รับดอกเบี้ย 28 ล้านบาท แต่จ่ายชำระค่าซื้อที่ดิน อาคาร และอุปกรณ์ 608 ล้านบาท
ซึ่งส่วนใหญ่จากธุรกิจ กลุ่มพลาสติก ยางและโลหะ โรงไฟฟ้าในประเทศจีน
ลงทุนเครื่องจักรอุปกรณ์เพิ่ม และ กลุ่มการลงทุนในต่างประเทศ
นอกจากนี้มีการจ่ายชำระซื้อเงินลงทุนชั่วคราวเพิ่ม 770 ล้านบาท และชำระเงินซื้อเงินลงทุนเพิ่ม
198 ล้านบาท กิจกรรมข้างต้นเหล่านี้ หักกลบแล้วทำให้ได้กระแสเงินสดสุทธิจากกิจกรรมลงทุน 884
ล้านบาท

ในส่วนของกิจกรรมจัดหาเงิน บริษัทฯ และบริษัทย่อย จ่ายเงินปันผลให้ผู้ถือหุ้น 625 ล้านบาท
จ่ายคืนเงินกู้ระยะยาว 1,015 ล้านบาท จ่ายชำระหนี้สินตามสัญญาเช่าทางการเงิน 61 ล้านบาท
และรายการเงินรับฝากจากกิจการที่เกี่ยวข้องกันลดลง 179 ล้านบาท
นอกจากนี้มีเจ้าหนี้ทรัสต์รีซีทเพิ่มขึ้น 4 ล้านบาท และเงินเบิกเกินบัญชีของบริษัทย่อยเพิ่ม 1 ล้านบาท
รวมแล้วเป็นเงินสดใช้ไปในกิจกรรมจัดหาเงิน จำนวน 1,875 ล้านบาท

เมื่อรวม 3 กิจกรรมข้างต้นแล้ว เป็นกระแสเงินสดเพิ่มขึ้น 279 ล้านบาท
เมื่อรวมรายการปรับผลต่างจากการแปลงค่างบการเงินลดลง 64.41 ล้านบาท
(ผลต่างอัตราแลกเปลี่ยนจากงบการเงินต่างประเทศ)
และรวมกับเงินสดและรายการเทียบเท่าเงินสดต้นปียกมา 1,373.41 ล้านบาท จึงทำให้บริษัทฯ
และบริษัทย่อยมีจำนวนเงินสดและรายการเทียบเท่าเงินสด ปลายปี 2553 เท่ากับ 1,588.07
ล้านบาท ซึ่งมีสภาพคล่องอย่างเพียงพอ

  4.2.2 อัตราส่วนสภาพคล่องที่สำคัญ

ณ สิ้นปี 2553 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 2.48 ต่อ 1 เท่า
อัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.94 ต่อ 1 เท่า
แสดงถึงความสามารถในการเปลี่ยนสินทรัพย์สภาพคล่องเป็นเงินสด
เพื่อที่จะสามารถชำระหนี้สินหมุนเวียนครบถ้วนได้ แล้วยังมีสภาพคล่องส่วนเกินเหลืออยู่อีก 0.94
เท่า แสดงถึงบริษัทฯ และบริษัทย่อยยังมีสภาพคล่องทางการเงินดีและเพียงพอ

เรื่องเกี่ยวกับลูกหนี้และเจ้าหนี้ บริษัทฯ มีระยะเวลาการเก็บหนี้เฉลี่ยอยู่ที่ 55 วัน
ซึ่งดีกว่าปีที่ผ่านมา ซึ่งอยู่ที่ 68 วัน ทั้งนี้ใกล้เคียงกับระยะเวลาที่บริษัทฯ
ให้เครดิตเทอมกับลูกหนี้ทางการค้า ส่วนวงจรเงินสด
ตั้งแต่จ่ายเงินซื้อวัตถุดิบรวมกับเวลาที่ขายสินค้าถึงวันที่ได้รับเงินค่าขายสินค้าเป็นเวลา 39 วัน
ซึ่งดีกว่าปีที่แล้ว ซึ่งมีระยะเวลา 43 วันต่อ 1 รอบ เสมือนหนึ่งบริษัทฯ และบริษัทย่อย
มีวงจรเงินสดประมาณ 9.36 รอบใน 1 ปี

ในรอบปี 2553 บริษัทฯ และบริษัทย่อย มีอัตรากำไรจากการดำเนินงานต่อรายได้รวม เท่ากับ
22.09 % ซึ่งสูงกว่าปีที่แล้ว ซึ่งมีจำนวน 15.38 % เนื่องจากได้รับเงินปันผลเพิ่มขึ้น
ค่าใช้จ่ายในการบริหารลดลง มีการโอนกลับรายการขาดทุนจากการด้อยค่าของที่ดิน อาคาร
และอุปกรณ์ เป็นต้น ซึ่งได้กล่าวละเอียดไว้แล้วในหัวข้อ กำไร ในส่วนของกำไรจากการดำเนินงาน

ส่วนด้านนโยบายโครงสร้างทางการเงิน อัตราส่วนหนี้สิน ต่อส่วนของผู้ถือหุ้นเท่ากับ 0.22 ต่อ 1
เท่า ซึ่งดีกว่าปีที่ผ่านมา ที่มีอัตราส่วน 0.31 ต่อ 1 เท่า
แสดงถึงแหล่งที่มาของเงินจากส่วนของเจ้าหนี้ยังมีน้อยมาก
เมื่อเทียบกับแหล่งที่มาของเงินจากส่วนของผู้ถือหุ้น ดังนั้น
ถ้ามีโครงการใหม่ที่ต้องการใช้แหล่งที่มาของเงินจากเจ้าหนี้ยังกระทำได้อีกพอสมควร
เนื่องจากสัดส่วนของหนี้สินยังมีน้อยมาก

นอกจากนี้ อัตราส่วนความสามารถในการชำระดอกเบี้ยอยู่ที่ 27.54 เท่า แสดงถึงบริษัทฯ
และบริษัทย่อย มีกระแสเงินสดหมุนเวียนอย่างล้นเหลือที่จะชำระดอกเบี้ยให้เจ้าหนี้ได้ครบถ้วน

อัตราส่วนผลตอบแทนต่อส่วนของผู้ถือหุ้นเท่ากับ 13.08 %
ซึ่งสูงกว่าอัตราผลตอบแทนจากอัตราดอกเบี้ยเงินฝากประจำของสถาบันการเงิน
เมื่อพิจารณาถึงเงินปันผลที่คาดว่าจะจ่ายให้กับผู้ถือหุ้น อัตราหุ้นละ1.75 บาท ซึ่งคิดเป็น 39.99 %
ของกำไรสุทธิตามวิธีราคาทุน ซึ่งเป็นไปตามนโยบายอัตราการจ่ายเงินปันผลของบริษัทฯ
คือไม่ต่ำกว่าหนึ่งในสามของกำไรสุทธิตามวิธีราคาทุน

  4.2.3 เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทฯ และบริษัทย่อยมีเงินกู้ยืมระยะสั้น 157.62 ล้านบาท
มีส่วนของเงินกู้ยืมระยะยาวที่ถึงกำหนดชำระภายในหนึ่งปี จำนวน 86.02 ล้านบาท
มีส่วนของเจ้าหนี้ตามสัญญาเช่าทางการเงินที่ถึงกำหนดชำระภายในหนึ่งปี 60.81 ล้านบาท
มีเจ้าหนี้ค่าหุ้น –กิจการที่เกี่ยวข้องกัน 68.13 ล้านบาท มีประมาณการหนี้สินสำรองเผื่อเงินชดเชย
และเงินบำเหน็จพนักงาน ซึ่งต้องจ่ายในระยะเวลาอันใกล้ 198.16 ล้านบาท มีค่าใช้จ่ายค้างจ่าย
434.57 ล้านบาท มีภาระภาษีเงินได้นิติบุคคลที่ต้องชำระ 79.46 ล้านบาท และหนี้สินหมุนเวียนอื่นๆ
อีก 206.96 ล้านบาท รวมเป็น 1,291.73 ล้านบาท ซึ่งอาจต้องชำระภายใน 1 ปี
แต่เมื่อเทียบสินทรัพย์สภาพคล่องของรายการเงินสด และรายการเทียบเท่าเงินสด
รวมกับเงินลงทุนชั่วคราวสุทธิที่สามารถใช้ได้ทันทีมีจำนวน 2,498.34 ล้านบาท ซึ่งคิดเป็น 193.41
% ของหนี้ระยะสั้นดังกล่าว แสดงถึงบริษัทฯ
มีสภาพคล่องเพียงพอที่จะชำระหนี้ระยะสั้นที่จะถึงกำหนดภายใน 1 ปี ได้ครบถ้วน
และยังเหลือสภาพคล่องส่วนเกินอยู่อีก 93.41 % ดังนั้น บริษัทฯ จึงมีสัดส่วนหนี้ระยะสั้นที่เหมาะสม

นอกจากนี้ ในส่วนของเจ้าหนี้การค้า คือ เจ้าหนี้ทรัสต์รีซีท (T/R) และเจ้าหนี้การค้า มีจำนวนรวม
896.76 ล้านบาทนั้น บริษัทฯ มีลูกหนี้การค้า L/C และ T/T สุทธิจำนวน 1,538.44 ล้านบาท
ที่สามารถจะรับชำระเงินได้ตามกำหนด เพื่อจะนำไปจ่ายชำระเจ้าหนี้การค้า และเจ้าหนี้ T/R
ข้างต้นได้ครบถ้วน

ดังนั้น เมื่อคำนึงถึงมูลค่าและระยะเวลาของแหล่งการได้มา
และใช้จ่ายไปของกระแสเงินทุนระยะสั้นนั้นมีความเหมาะสมและสอดคล้องกัน

4.3 รายจ่ายลงทุน

ในรอบปี 2553 บริษัทฯ และบริษัทย่อย มีรายจ่ายลงทุนแบ่งเป็น ธุรกิจในประเทศ
และธุรกิจต่างประเทศ รวม 608 ล้านบาท

สำหรับธุรกิจในประเทศ มีการลงทุนเพิ่มใน เครื่องจักร และอุปกรณ์ ของกลุ่มสิ่งทอ กลุ่มพลาสติก
ยาง และโลหะ ประมาณ 340 ล้านบาท เพื่อทดแทนเครื่องจักรเดิม หรือรองรับการขยายการผลิต
ที่มีแผนการผลิตเพิ่ม เช่น ผ้าลักษณะพิเศษ กระติกน้ำสูญญากาศ และธุรกิจยาง เป็นต้น
นอกจากนี้เป็นอุปกรณ์ให้เช่าทางการค้าประมาณ 102 ล้านบาท

สำหรับธุรกิจต่างประเทศ มีลงทุนในอาคาร และเครื่องจักรอุปกรณ์ เพื่อก่อสร้างโรงงานใหม่
ในธุรกิจสิ่งทอ 32 ล้านบาท และเพื่อรองรับการขยายกำลังการผลิตของโรงไฟฟ้าที่ Jiashan-
Union Cogeneration ประมาณ 109 ล้านบาท และเพิ่มอุปกรณ์สำนักงาน 25 ล้านบาท

4.4 แหล่งที่มาของเงินทุน

4.4.1 โครงสร้างเงินทุนของบริษัทฯ ณ วันที่ 31 ธันวาคม 2553 จากงบการเงินรวมของบริษัทฯ
และบริษัทย่อย มีหนี้สินรวม 3,157.73 ล้านบาท ส่วนของผู้ถือหุ้นของบริษัทฯ 14,409.55 ล้านบาท
สัดส่วนหนี้สินต่อส่วนของผู้ถือหุ้น เท่ากับ 0.22 ต่อ 1 เท่า ดังนั้น
แหล่งที่มาของเงินทุนจากส่วนของหนี้สินมีสัดส่วนน้อยมากเมื่อเทียบกับส่วนของทุน
ถ้าหากเปรียบเทียบกับกิจการอื่นในอุตสาหกรรม ส่วนใหญ่จะมีอัตราส่วนอยู่ประมาณ 1.5 หรือ 2 ต่อ
1 เท่า แสดงถึงสัดส่วนหนี้สินของบริษัทฯ อยู่ในระดับต่ำ ดังนั้น เจ้าหนี้ของบริษัทฯ
จึงมีความเสี่ยงน้อยมากเกี่ยวกับการจะได้รับชำระหนี้จากบริษัทฯ ในอนาคต ถ้าหากบริษัทฯ
ต้องการจะจัดโครงสร้างเงินทุนในการกู้เงินเพิ่มเพื่อขยายธุรกิจต่ออีก
ก็ยังสามารถขยายสัดส่วนด้านหนี้สินเพิ่มได้อีก
โดยที่ยังอยู่ในโครงสร้างเงินทุนที่เหมาะสมและไม่เสี่ยงมาก

  4.4.2 หนี้สิน

หนี้สินของบริษัทฯ และบริษัทย่อย แบ่งเป็นหนี้สินหมุนเวียน 2,265.99 ล้านบาท
และหนี้สินไม่หมุนเวียน 891.74 ล้านบาท รวมหนี้สิน 3,157.73 ล้านบาท

หนี้สินหมุนเวียน แบ่งเป็น เงินกู้ยืมระยะสั้นจากธนาคาร 157.62 ล้านบาท
เจ้าหนี้ที่เกี่ยวข้องทางการค้า 896.76 ล้านบาท ซึ่งจะมีการชำระตามระยะเวลาที่กำหนด
ทั้งนี้สอดคล้องกับการรับชำระเงินจากลูกหนี้การค้าที่เป็นปกติธุรกิจของการดำเนินงาน นอกจากนี้
มีส่วนของเงินกู้ยืมระยะยาวที่จะครบกำหนดชำระภายใน 1 ปี จำนวน 86.02 ล้านบาท
และหนี้สินระยะสั้นที่จะครบชำระภายในหนึ่งปี จำนวน 60.81 ล้านบาท
มีภาระผูกพันประมาณการต้องจ่ายเงินชดเชยและเงินบำเหน็จให้พนักงาน ตอนต้นปี 2554 จำนวน
198.16 ล้านบาท และมีเจ้าหนี้ประเภทหนี้สินหมุนเวียนอื่นๆ อีก 866.63 ล้านบาท
ซึ่งหนี้สินระยะสั้นข้างต้นทั้งหมดมีสัดส่วนต่อหนี้สินรวมเท่ากับ 71.76 % กระนั้น บริษัทฯ
มีอัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.94 ต่อ 1 เท่า ดังนั้น บริษัทฯ
และบริษัทย่อยมีสภาพคล่องเพียงพอในการชำระหนี้เมื่อถึงกำหนดอย่างครบถ้วน

ณ วันที่ 31 ธันวาคม 2553 บริษัทฯ
มีเงินกู้ยืมระยะยาวซึ่งหักสุทธิจากส่วนที่ถึงกำหนดชำระภายในหนึ่งปีแล้ว จำนวน 494.09 ล้านบาท
ซึ่งมีอัตราดอกเบี้ยอิงกับ MLR ทั้งนี้มีกำหนดระยะเวลาการชำระคืนในระหว่างปี 2552 ถึง ปี 2558
บริษัทฯ ไม่มีหลักประกันต่อภาระหนี้สินดังกล่าว แต่ภายใต้สัญญากู้ยืมเงินได้ระบุข้อปฏิบัติ
และเงื่อนไขทางการเงินบางประการ เช่น การดำรงอัตราส่วนหนี้สินรวมต่อส่วนของผู้ถือหุ้น
และข้อจำกัดในการจำหน่าย จ่าย โอน ทรัพย์สินที่มีความสำคัญต่อการดำเนินงานของบริษัทฯ

สำหรับเรื่องความสามารถในการชำระดอกเบี้ย และหนี้สินที่จะครบกำหนดชำระภายใน 1 ปี ของปี
2553 เท่ากับ 1.78 เท่า บริษัทฯ จึงมีความมั่นใจในการบริหารสภาพคล่องเพื่อชำระส่วนของเงินกู้
หนี้อื่นๆ ที่จะครบกำหนดภายใน 1 ปี และดอกเบี้ย ภายในแต่ละช่วงเวลาที่จะครบกำหนดชำระได้

4.4.3 ส่วนของผู้ถือหุ้น

ตามงบการเงินรวม ณ วันที่ 31 ธันวาคม 2553 บริษัทฯ มีส่วนของผู้ถือหุ้น 14,409.55 ล้านบาท
เพิ่มขึ้น927.49 ล้านบาท เมื่อเทียบกับสิ้นปี 2552 ซึ่งมีจำนวน 13,482.06 ล้านบาท
สาเหตุของการเปลี่ยนแปลงเกิดจาก

- ส่วนที่เกี่ยวกับผลการดำเนินงาน บริษัทฯ มีกำไรสุทธิเพิ่มขึ้น 1,823.83 ล้านบาท
และระหว่างปีตามมติที่ประชุมผู้ถือหุ้น มีการจัดสรรกำไรเป็นเงินปันผลจ่ายจำนวน 450 ล้าบาท
ซึ่งทำให้ส่วนของผู้ถือหุ้นเพิ่มขึ้น 1,823.83 ล้านบาท และลดลง 450 ล้านบาทตามลำดับ

- ในส่วนที่ไม่ใช่เกิดจากผลการดำเนินงานจริง คือการรับรู้กำไร (ขาดทุน)
ในส่วนของผู้ถือหุ้นรวมติดลบสุทธิ 476.88 ล้านบาท ประกอบด้วย

1. รับรู้กำไรส่วนเกินทุนจากการปรับมูลค่าเงินลงทุนในหลักทรัพย์เผื่อขายให้เท่ากับราคาตลาด
ซึ่งยังไม่ใช่กำไรที่เกิดขึ้นจริง สุทธิแล้วทั้งปีเพิ่ม 107.21 ล้านบาท

2. มีผลต่างจากการแปลงค่างบการเงินของงบต่างประเทศ ซึ่งเกิดจากผลต่างอัตราแลกเปลี่ยน
มีผลทำให้ลดส่วนของผู้ถือหุ้นลง 599.12 ล้านบาท

3. รายการปรับปรุงบวกกลับเงินปันผลจ่ายสำหรับหุ้นของบริษัทฯ
ที่ถือโดยบริษัทย่อยตามมาตรฐานการบัญชี จำนวน 15.03 ล้านบาท

- นอกจากนี้ ในงบการเงินของบริษัทย่อยในต่างประเทศ มีรับรู้เพิ่มเงินสำรองอื่นๆ
เข้าไว้ในส่วนของผู้ถือหุ้น จำนวน 30.54 ล้านบาท

ตามที่กล่าวข้างต้น รวมกันแล้ว ทำให้ส่วนของผู้ถือหุ้นเพิ่มขึ้น 927.49 ล้านบาท

4.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตั้งแต่นี้ไปธุรกิจหลักของบริษัทฯ คือการลงทุน ดังนั้น รายได้หลักคือเงินปันผลรับจากบริษัทฯ
ที่ไปลงทุน ทั้งนี้ มีทั้งการลงทุนภายในประเทศ และการลงทุนที่ต่างประเทศ
ปัจจัยหรืออิทธิพลหลักที่อาจทำให้มีผลกระทบต่อผลการดำเนินงานของบริษัทฯ ในอนาคต คือ

1. เงินลงทุนในธุรกิจพลังงานภายในประเทศ ในบริษัท ราชบุรีเพาเวอร์ จำกัด ซึ่งบริษัทฯ
ลงทุนร้อยละ 10 ของทุนจดทะเบียน เป็นเงินลงทุน 732.50 ล้านบาท ประเภทธุรกิจคือ
ผลิตกระแสไฟฟ้าด้วยกำลังการผลิต 1,400 เมกะวัตต์ ขายให้กับการไฟฟ้าฝ่ายผลิตแห่งประเทศไทย
ซึ่งบริษัทฯ ได้รับเงินปันผลในปี 2553 เป็นปีแรกรวมเงินปันผลประจำปี และเงินปันผลระหว่างกาล
เท่ากับ 290 ล้านบาท เดิมบริษัทฯ คาดว่า จะได้รับเงินปันผลในปีแรกๆ มากกว่าปีหลังๆ แต่ขณะนี้
มีเรื่องที่ยังไม่สามารถสรุปได้เกี่ยวกับมาตรฐานการตีความรายงานทางการเงินระหว่างประเทศ
ฉบับที่ 12 (IFRIC 12) เรื่องการตีความธุรกิจสัมปทาน และบริการ
ถ้าหากภายหลังจากนี้มีการรับรู้รายได้ตามมาตรฐานการบัญชีระหว่างประเทศ เรื่องสัญญาเช่า และ
IFRIC 12 ดังกล่าว อาจมีผลกระทบทำให้ บริษัท ราชบุรีเพาเวอร์ จำกัด
ต้องเปลี่ยนแปลงการรับรู้รายได้ และการบันทึกบัญชี ซึ่งอาจส่งผลให้กำไรสุทธิน้อยลง
และมีผลกระทบต่อกำไรสุทธิที่จะจัดสรรเป็นเงินปันผลให้ผู้ถือหุ้น บริษัทฯ
ในฐานะของผู้ถือหุ้นต้องติดตามข้อมูล และดูผลกระทบต่อไป

2. โครงการในประเทศสาธารณรัฐประชาชนจีน ส่วนมากเป็นธุรกิจพลังงาน ที่ผ่านมา
ปัจจัยที่มีอิทธิพลหลักต่อผลการดำเนินงานของบริษัทฯ ที่ไปลงทุน คือ
การเปลี่ยนแปลงของราคาถ่านหิน ซึ่งเป็นวัตถุดิบหลักที่อิงตามราคาน้ำมันในตลาดโลก
ดังนั้นถ้าช่วงเวลาที่ราคาถ่านหินมีราคาสูงขึ้น จะทำให้บริษัทที่ไปลงทุนไม่มีกำไร หรือกำไรน้อยมาก
ซึ่งส่งผลถึงบริษัทฯ อาจไม่ได้รับเงินปันผล หรือได้รับเงินปันผลน้อย เป็นที่ทราบดีว่า
ราคาถ่านหินเป็นราคาตลาด
ดังนั้นการเปลี่ยนแปลงของราคาเป็นปัจจัยภายนอกที่ไม่สามารถควบคุมได้ ดังนั้นบริษัทฯ
จึงจะพิจารณาผลกระทบเป็นแต่ละกรณี และดำเนินการตามความเหมาะสมในแต่ละสถานการณ์

ในส่วนของธุรกิจอสังหาริมทรัพย์ในประเทศจีน ยังอยู่ในช่วงเริ่มต้น
โครงการระยะแรกก่อสร้างใกล้เสร็จแล้ว คาดว่าจะขายได้ในปี 2554 ถ้าหากเป็นไปตามแผนงาน
บริษัทฯ อาจมีผลตอบแทนเพิ่มในอนาคต

5. ค่าตอบแทนของผู้สอบบัญชี

5.1 ค่าตอบแทนจากการสอบบัญชี (Audit fee)

ผู้สอบบัญชีของบริษัทฯ และบริษัทย่อย ประจำปี 2553 คือ นายศุภชัย ปัญญาวัฒโน และนายเติมพงษ์
โอปนพันธุ์ ซึ่งสังกัด บริษัท สำนักงานเอินส์ท แอนด์ ยัง จำกัด ผู้สอบบัญชีดังกล่าว
เป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.)

ในการเสนอวาระแต่งตั้งผู้สอบบัญชี ในการประชุมสามัญผู้ถือหุ้นประจำปี
มีการเสนอรายชื่อผู้สอบบัญชีไว้อย่างน้อย 3 คน ซึ่งสังกัดสำนักงานสอบบัญชีเดียวกัน
โดยรายชื่อที่เสนอทั้งหมดมีความเป็นอิสระ และไม่มีความสัมพันธ์ และ/หรือ
ไม่มีส่วนได้เสียกับบริษัทฯ บริษัทย่อย หรือผู้บริหาร หรือผู้ถือหุ้นรายใหญ่
หรือบุคคลที่เกี่ยวข้องกับบุคคลดังกล่าว อีกทั้งทุกคนมีคุณสมบัติครบถ้วน ตามที่สำนักงาน
ก.ล.ต.กำหนด

ในรอบปี 2553 บริษัทฯ และบริษัทย่อย จ่ายค่าตอบแทนการสอบบัญชีให้แก่ สำนักงาน เอินส์ท แอนด์
ยัง จำกัด ซึ่งเป็นสำนักงานที่ผู้สอบบัญชีของบริษัทฯ และบริษัทย่อย สังกัด จำนวนเงินรวม
8,157,500.-บาท บริษัทฯ และบริษัทย่อย ไม่มีการจ่ายค่าสอบบัญชีให้กับผู้สอบบัญชีโดยตรง
หรือบุคคลหรือกิจการที่เกี่ยวข้องกับผู้สอบบัญชี และสำนักงานสอบบัญชีอื่นที่ผู้สอบบัญชีสังกัด

2.  ค่าบริการอื่น (Non-audit fee)

ในรอบปี 2553 บริษัทฯ และบริษัทย่อย ไม่มีการจ่ายค่าบริการอื่น (Non-audit fee)
หรือไม่มีงานบริการอื่นที่ยังไม่แล้วเสร็จ ที่จะต้องจ่ายในปีถัดไป ให้กับผู้สอบบัญชี หรือ
สำนักงานสอบบัญชี เอินส์ท แอนด์ ยัง จำกัด หรือ บุคคลหรือกิจการ ที่เกี่ยวข้องกับผู้สอบบัญชี
และสำนักงานสอบบัญชีที่ผู้สอบบัญชีสังกัด